तबीयत बिगड़ने से महिला, हार्ट अटैक से पुलिसकर्मी की जान गई; 5 दिन में 5 मौतें
Pandit Pradeep Mishra Sehore Kubereshwar Dham Rudraksh Mahotsav Photos And Videos Update - कथावाचक पंडित प्रदीप मिश्रा के सीहोर स्थित कुबेरेश्वर धाम में सोमवार को दो और लोगों की मौत हो गई। इनमें एक महिला और एक पुलिसकर्मी शामिल है
कथावाचक पंडित प्रदीप मिश्रा के सीहोर स्थित कुबेरेश्वर धाम में सोमवार को दो और लोगों की मौत हो गई। इनमें एक महिला और एक पुलिसकर्मी शामिल है। बता दें, कुबेरेश्वर धाम में रुद्राक्ष महोत्सव चल रहा है, जिसमें शामिल होने लाखों की संख्या में श्रद्धालु पहुंच रहे हैं। कुबेरेश्वर धाम में 5 दिन में 5 लोगों की मौत हो चुकी है।
उत्तर प्रदेश के झांसी की पूनम ठाकुर (40) पत्नी सत्य प्रकाश ठाकुर रुद्राक्ष महोत्सव में शामिल होने कुबेरेश्वर आई थीं। बताया जा रहा है कि अचानक तबीयत खराब होने से शाम करीब साढ़े 4 बजे उनकी मौत हो गई। डॉक्टरों ने बताया कि मृतक महिला को कुबेरेश्वर धाम की एम्बुलेंस से लाया गया था।
पुलिसकर्मी की हार्ट अटैक से मौत
महिला के अलावा एक पुलिसकर्मी की मौत भी हुई है। जानकारी के अनुसार इंदौर के खजराना पुलिस थाने में प्रधान आरक्षक के पद पर पदस्थ श्याम मीणा की ड्यूटी कुबेरेश्वर धाम में लगाई गई थी, जहां उनकी मृत्यु हो गई है। बताया गया है कि प्रधान आरक्षक श्याम मीणा की मौत हार्ट अटैक आने के कारण हुई है।
महिला ने चेन छीनने और मारपीट के लगाए आरोप
कुबेरेश्वर धाम में एक महिला से मारपीट भी हुई है। उसने चेन छीनने और कुछ लोगों पर मारपीट के आरोप लगाए है। शिकायत पर पुलिस ने जांच शुरू कर दी है। वहीं कुबेरेश्वर धाम समिति का कहना है कि ऐसी कोई घटना नहीं हुई है। महिला के आरोप झूठे हैं।
रुद्राक्ष महोत्सव में आई नीमच की महिला ने आरोप लगाया कि उसके साथ कुछ लोगों ने मारपीट की है। महिला ने इस मामले की शिकायत सीहोर के मंडी थाने में दर्ज कराई है। पुलिस का कहना है कि महिला का मेडिकल करवाया गया है और आगे की जांच कर रहे है। महिला का नाम इंद्रा मालवीय (35) है, वह नीमच के मनासा के घोटापिपलिया गांव की रहने वाली है। वह सोमवार को कुबेरेश्वर धाम आई थीं।
महिला ने ये आरोप लगाए...
पीड़ित महिला ने पुलिस से शिकायत में कहा, 'मैं सोमवार को कुबेरेश्वर धाम आई थी। जब मैं धाम में दर्शन करने पहुंची तो वहां कुछ लोग ने मुझे रोक लिया। उन्होंने कहा कि तुम्हारे पास चेन है वो हमें दे दो। जब मैंने कहा मेरे पास कोई चेन नहीं है तो वो लोग मुझे किसी जगह पर ले गए और वहां मेरे साथ मारपीट की। मेरे घर पति को फोन लगाया। पति को कहा कि 10 मिनट में 50 हजार रुपए दे दो, नहीं तो तुम्हारी पत्नी को मार देंगे।'
सूचना मिलने पर पुलिस मौके पर पहुंची और महिला को थाने लेकर आई। मंडी थाना प्रभारी हरिनारायण परमार का कहना है कि कुबेरेश्वर धाम में महिला के साथ किसी ने मारपीट की है। मौके से ऐसी खबर मिली है कि वहां कुछ महिलाओं में चेन झपटी की बात को लेकर मारपीट हो रही थी। वास्तविकता की जांच की जा रही है कि किसने मारपीट की और किसने चेन झपटी है। दोनों तरफ से शिकायती आवेदन मिले हैं। जांच के बाद ही वैधानिक कार्रवाई की जाएगी। फिलहाल महिला का मेडिकल सरकारी अस्पताल में कराया गया है। दोनों पक्षों के बयान दर्ज कर आगे की कार्रवाई की जाएगी।
ये भी पढ़ें-
बागेश्वर धाम आई 10 साल की बच्ची की मौत
बागेश्वर धाम के महंत धीरेंद्र शास्त्री के पास पहुंची 10 साल की बच्ची की रविवार को मौत हो गई। राजस्थान के बाड़मेर का परिवार मिर्गी की बीमारी का इलाज कराने बच्ची को धीरेंद्र कृष्ण शास्त्री के पास लाया था। परिजन का कहना है कि धीरेंद्र शास्त्री ने बच्ची को भभूति दी थी, लेकिन उसकी जान नहीं बची। इसके बाद धीरेंद्र ने परिवार से कहा कि वे बच्ची को लेकर चले जाएं। इस मामले में भास्कर रिपोर्टर ने धीरेंद्र शास्त्री के करीबी नितेंद्र चौबे से बात करने की कोशिश की, लेकिन उन्होंने कॉल रिसीव नहीं किया। यहां पढ़ें पूरी खबर
इलाज के लिए बागेश्वर धाम की परिक्रमा, महिला की मौत
पं. धीरेन्द्र शास्त्री के पन्ना रोड स्थित बागेश्वर धाम में एक महिला की मौत हो गई। किडनी की समस्या से पीड़ित यह महिला बुधवार को अपने पति के साथ अर्जी लगाने पहुंची थी। पंडाल में लाइन में खड़े-खड़े वह अचानक गिर पड़ी और वहीं दम तोड़ दिया। 33 साल की नीलू उर्फ नीलम अपने पति देवेंद्र सिंह के साथ उत्तर प्रदेश के फिरोजाबाद जिले के महाराजपुर से आई थी। पूरी खबर पढ़ें...
रुद्राक्ष महोत्सव में आए 3 साल के बच्चे की मौत, दो दिन में तीन मौतें हुईं
सीहोर के कुबेरेश्वर धाम में रुद्राक्ष महोत्सव के दौरान शुक्रवार को तीन साल के बच्चे की मौत हो गई। महाराष्ट्र के जलगांव से माता-पिता बच्चे को लेकर कुबेरेश्वर धाम पहुंचे थे। इस बीच एक अन्य महिला की मौत भी जिला अस्पताल में हो गई। दो दिन के दौरान कुल दो महिलाओं समेत तीन मौतें हो चुकी हैं, जबकि 73 लोग बीमार हुए हैं। पूरी खबर पढ़ें...